钦定古今图书集成/理学汇编/文学典/第093卷 > 黄裳
## 钦定古今图书集成/理学汇编/文学典/第093卷 > 黄裳

按《广东通志》：“裳，字迪吉，番禺人。少从李靴游，明经学，
善文词。洪武癸酉乡荐，贡进士，卒业太学，授政和知
县。值岁荒，劝富民发粟赈饥，置簿为印识之。与富民
约，至秋成，石息二斗，且禁粟毋得出境，获全者众，民
甚德之，政为一省最。罹母忧去。服阕，部使者以文学
政事荐，升礼部主事，历刑部郎中，卒。裳有学识，多所”
著述。在政和时，尝修《县志》。其论社所以主石之义曰：
“社祭土，主阴气也。夫阳气积而成天，故其精为星；阴
气积而成地，故其精为石。石击则星出，阴动生阳也。
星陨则化石，阳变为阴也。土为阴气之积，而石乃其
精，故社以石为主也。”时称其善。论他诗文，亦多可采
者。时承《南国诗社》之后，广人多工诗，裳与周溥敬、曾
惟忠、潘翥、胡悌、梁咨、涂俊、黎本宁、杨肇初皆有名于时。东莞亦有“凤冈诗社”，则陈靖言、何潜渊、罗泰为之
宗，皆志欲追唐而力不逮。及江门诗法既传，始翕然
从之。